題曾氏連理木
作者：文天祥
朝代：宋

paragraphs: 皇后嘉樹生僪佹，四衢五衢合一軌。
德澤純洽八方一，乘木而王固如此。
大明香琴橘，貞觀玉華李。
一時圖傳傳奇觀，榮華過眼轉九易。
惟有武城宅前樹，不知何年已連理。
從來縣官不以聞，武城子孫世專美。
人言協氣薰嘉生，此家孝友陶協氣。
朱門多少鎖喬木，百年瞬息滋一喟。
焉得鼎鼎爲輪囷，受命不遷相曾氏。
傳聞此木更八世，方遇麻陽大夫記。
麻陽又幾年，却入青螺地輿志。
比來徹當路，表名連瑞里。
有日捧圖上，嘉禾靈草共青史。
物生隠顯殆有時，展如之人亦應爾。
楩楠杞梓離奇生繼此，廬陵城北不止稱三瑞。